
Lietuvos lenkų harcerių (skautų) sąjungos valdybos
2025 m. gegužės       d. nutarimu              


		

LIETUVOS LENKŲ HARCERIŲ SĄJUNGOS
RIZIKŲ IR KRIZINIŲ SITUACIJŲ VALDYMO
TVARKOS APRAŠAS

I SKYRIUS
BENDROSIOS NUOSTATOS

1. Rizikų ir krizinių situacijų valdymo organizacijoje tvarkos aprašas (toliau – Tvarkos aprašas) reglamentuoja rizikų ir krizinių situacijų valdymą Lietuvos lenkų harcerių (skautų) sąjungoje (toliau – LLHS). Jame apibrėžiamos rizikų ir krizinių situacijų valdymo komandos narių funkcijos, darbo organizavimas bei institucijų bendradarbiavimas rizikų ir krizinių situacijų valdymo LLHS metu.
2. Rizikų ir krizinių situacijų valdymo tikslas: 
2.1. užtikrinti, kad rizikų ir krizinių situacijų įveikimo metu LLHS veikla vyktų įprasta tvarka arba kuo greičiau prie jos grįžtų.
2.2. Užtikrinti, kad rizikos ir krizinės situacijos paveiktiems LLHS bendruomenės nariams būtų suteikta reikiama pagalba.
2.3. rizikų ir krizinių situacijų valdymą LLHS koordinuoja, organizuoja ir vykdo LLHS rizikų ir krizinių situacijų valdymo komanda.
3. Tvarkos aprašas remiasi LLHS rekomendacijomis ir atitinka Lietuvoje galiojančius teisės aktus .

II SKYRIUS
NUORODOS

4. Šiame Tvarkos apraše pateiktos nuorodos į šiuos teisės aktus:
4.1. Lietuvos Respublikos Konstitucija;
4.2. Lietuvos lenkų harcerių (skautų) sąjungos įstatai;
4.3. Lietuvos Respublikos civilinės saugos įstatymas;
4.4. Valstybės ekstremaliųjų situacijų valdymo planas;
4.5. Lietuvos Respublikos sveikatos apsaugos ministro 2011 m. lapkričio 11 d. įsakymas Nr. V-964 „Vaikų maitinimo organizavimo tvarkos aprašas“;
4.6. Lietuvos higienos norma HN 79:2010 „Vaikų poilsio stovykla. Bendrieji sveikatos saugos reikalavimai“;
4.7. Lietuvos higienos norma HN 24:2003 „Geriamojo vandens saugos ir kokybės reikalavimai“;
4.8. Lietuvos Respublikos asmens duomenų teisinės apsaugos įstatymas;
4.9. Lietuvos Respublikos švietimo ir mokslo ministro 2005 m. kovo 1 d. įsakymas Nr. ISAK-330 „Dėl Vaikų turizmo renginių organizavimo aprašas“;
4.10. Lietuvos Respublikos sveikatos apsaugos ministro 2003 m. liepos 11 d. įsakymas Nr. V-450 „Dėl Asmens sveikatos priežiūros įstaigos pirmosios medicinos pagalbos rinkinio aprašo, Pirmosios pagalbos rinkinio aprašo ir Asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“;
4.11. Lietuvos skautijos tarybos 2023 m. spalio 21 d. rekomendacinio pobūdžio dokumentas „Rizikų ir krizinių situacijų valdymas: rekomendacijos skautų vadovams“;
4.12. Lietuvos skautų sąjungos tarybos 2023 m. sausio 3 d. nutarimas Nr. XI-43 „Lietuvos skautų sąjungos krizių valdymo tvarkos aprašas“;
4.13. Lietuvos lenkų harcerių (skautų) HOPR Stovykos ir ne tik pirmosios pagalbos konspektas.

III SKYRIUS
PAGRINDINIAI TRUMPINIAI IR SĄVOKOS

5. Šiame Tvarkos apraše vartojamos sąvokos:
5.1. Bendrasis pagalbos telefonas – 112. 
5.2. GMP – greitoji medicinos pagalba. 
5.3. HN (Higienos normos) – taisyklės, gairės ir standartai, skirti užtikrinti saugią ir higienišką aplinką, produktų ar paslaugų naudojimą ir teikimą. Tikslas – apsaugoti žmonių sveikatą, užkirsti kelią ligoms bei užtikrinti žmonių saugumą ir gerovę.
5.4. Įvertinti riziką – identifikuoti pavojus sveikatai ir gyvybei ir šių pavojų tikimybę. 
5.5. Krizinė situacija – įvykis, keliantis grėsmę žmonių fizinei ar emocinei sveikatai. 
5.6. Krizė LLHS – tai netikėtas ir / ar pavojingas įvykis, kuris sutrikdo bendruomenės veiklą ir sukelia emocinį šoką daugeliui jos narių. Krizinių situacijų pavyzdžiai yra: bendruomenės nario savižudybė, mirtis dėl nelaimingo atsitikimo ar ligos, nelaimingi atsitikimai, grėsmingi incidentai, susišaudymai, gaisrai, įkaitų paėmimas, bendruomenės nario dingimas, infekcijų protrūkiai ir pan.
5.7. Krizių valdymas LLHS – veiksmai, kuriuos vykdo LLHS pirmininkas (-ė) bei rizikų ir krizinių situacijų valdymo komanda, siekdami spręsti krizės sukeltas problemas ir teikti veiksmingą pagalbą bendruomenei. Tai apima pagalbos organizavimą, informacijos teikimą LLHS bendruomenei (įskaitant tėvus) bei kitoms institucijoms, bendravimą su žiniasklaida, ir rūpinimąsi LLHS bendruomenės narių saugumu.
5.8. Pavojingas įvykis (pavojingas veiksnys) – įvykis (veiksnys), kuris gali sukelti žalą žmonių sveikatai ir gyvybei. 
5.9. Pavojinga situacija – situacija, kai kyla pavojus gyvybei, sveikatai. 
5.10. Pavojus – galimo sužalojimo ar sveikatos pakenkimo šaltinis. 
5.11. Rizika – galimo sužalojimo ar sveikatos pakenkimo laipsnio (sunkumo) ir tikimybės derinys esant pavojingai situacijai. 
5.12. Rizikų ir krizinių situacijų valdymo LLHS komanda (LLHS Rizikų ir krizių komanda) – LLHS nuolat veikianti Rizikų ir krizinių situacijų valdymą vykdanti komanda, kurią skiria ir tvirtina LLHS pirmininkas (-ė), gavęs (-usi) Valdybos pritarimą.
5.13. Rizikos vertinimas – galimo pavojaus žmonių sveikatai ir gyvybei visapusiškas įvertinimas, siekiant numatyti reikiamas saugos priemones ir veiksmus. 
5.14. Saugos priemonė – priemonė, kuri panaikina pavojų arba sumažina riziką. 
5.15. Stabili šoninė padėtis – padėtis, stabilizuojanti ligonį, užtikrinanti, kad nukentėjusysis nevirstų ant nugaros ar pilvo. Esant šoninėje padėtyje, kvėpavimo takai lieka laisvi. Ligonis gali užspringti, jei vemia, jei jam kraujuoja iš burnos, teka gleivinės, todėl svarbu jį paguldyti į stabilią šoninę padėtį. Šoninės padėties metu galva būna žemiau liemens, todėl į smegenis priteka daugiau kraujo.
5.16. Renginio / stovyklos administracija ( pl. kadra biwaku / zimowiska / obozu / spływu) – asmenys, atsakingi už stovyklos veiklų organizavimą, vadovų darbo koordinavimą. 
5.17. Žala – fizinis sužalojimas ir (arba) pakenkimas sveikatai arba turtui.



IV SKYRIUS
LLHS RIZIKŲ IR KRIZINIŲ SITUACIJŲ VALDYMO ORGANIZAVIMAS

6. LLHS Rizikų ir krizių komandos paskirtis – įvykus krizei LLHS (toliau – Krizė) atkurti įprastą LLHS bendruomenės veiklą, užtikrinti krizės paveiktiems LLHS bendruomenės nariams reikiamos pagalbos teikimą ir pasirūpinti vidine bei išorine informacijos sklaida. 
7. LLHS Rizikų ir krizių komanda sudaryta nuo 5 iki 7 narių. LLHS Rizikų ir krizių komandai vadovauja LLHS pirmininkas (-ė) arba jo įgaliotas asmuo. LLHS Rizikų ir krizių komandą pagal poreikį sudaro:
7.1. LLHS Rizikų ir krizių komandos vadovas;
7.2. narys atsakingas už psichologinės pagalbos organizavimą ir (ar) teikimą; 
7.3. narys, atsakingas už komunikaciją;
7.4. narys, atsakingas už saugumą;
7.5. narys, atsakingas už pirmosios pagalbos organizavimą;
7.6. kiti. 
LLHS Rizikų ir krizių komandos vadovo, nario, atsakingo už psichologinės pagalbos organizavimą ir (ar) teikimą, ir nario, atsakingo už komunikaciją, funkcijas turi atlikti skirtingi asmenys. 
8. LLHS Rizikų ir krizių komandos nariais skiriami krizės valdymui būtinų gebėjimų, tai yra komunikacijos, bendradarbiavimo, komandinio darbo, konfliktų sprendimo, savižudybės ir savižalos rizikos atpažinimo įgūdžių turintys LLHS nariai, vadovai ir/ar pagalbos specialistai. 
9. LLHS Rizikų ir krizių komanda krizės valdyme atlieka šias funkcijas: 
9.1. parengia preliminarų krizės valdymo veiksmų planą, kuriame numato krizės valdymo veiksmus (toliau – Krizės valdymo veiksmų planas);
9.2. įvykus krizei, konsultuojasi su psichologinės pagalbos teikėju (-ais), teisininku (-ais) ar / ir kitomis institucijomis. Peržiūri preliminarų krizės valdymo veiksmų planą, pritaiko jį esamai krizės situacijai ir įvertina LLHS turimus vidinius psichologinei pagalbai reikalingus resursus. Esant būtinybei, iškviečia psichologinės pagalbos ar kitus specialistus, reguliariai aptaria esamą krizės situaciją ir tolesnius krizės valdymo veiksmus. Pasikeitus aplinkybėms priima sprendimą: 
9.2.1. koreguoti krizės valdymo veiksmų planą; 
9.2.2. sustabdyti krizės valdymo veiksmus. 
9.3. Sustabdžius krizės valdymo veiksmus aptaria krizės valdymo eigą ir numato postvencinius veiksmus.
10. LLHS Rizikų ir krizių komandos narių funkcijos: 
10.1. LLHS Rizikų ir krizių komandos vadovas: 
10.1.1. numato, kad, nesant kurio nors komandos nario, jo funkcijoms krizės valdyme atlikti būtų paskirtas kitas asmuo; 
10.1.2. vadovauja LLHS Rizikų ir krizių komandos darbui; 
10.1.3. inicijuoja LLHS Rizikų ir krizių komandos posėdžius krizės valdymo klausimams svarstyti. Komandos posėdžiai krizės valdymo organizaciniams klausimams (komandos narių funkcijoms krizės valdyme pasiskirstyti, preliminariam krizės valdymo veiksmų planui sudaryti, planuoti dalyvavimą kvalifikacijos tobulinimo renginiuose, pasidalinti patirtimi ir kita) aptarti organizuojami pagal poreikį, bet ne rečiau kaip 2 kartus per metus; 
10.1.4. užtikrina, kad LLHS Rizikų ir krizių komandos nariai įgytų krizių valdymo kompetencijų ir nuolat tobulintų kvalifikaciją šioje srityje; 
10.1.5. įvykus krizei, prireikus nedelsiant informuoja kitas institucijas; 
10.1.6. įvykus krizei, susisiekia su nukentėjusiu (-iais) asmeniu (-imis), asmens tėvais / globėjais / rūpintojais (jeigu jis (jie) yra nepilnametis (-čiai)) ir (ar) artimaisiais, ir (ar) policija, patikslina krizės faktus, aptaria su jais, kokia informacija apie krizę bus pateikta LLHS bendruomenei (valdybai, vadovams (draugovininkams), nariams, narių tėvams (globėjams, rūpintojams));
10.1.7. krizės metu nedelsiant sušaukia ir informuoja apie krizę LLHS Rizikų ir krizių komandą; 
10.1.8. nedelsiant informuoja LLHS valdybą ir pirmininką (-ę) (jeigu jis / ji nėra komandos narys (-ė)) apie krizę; 
10.1.9. informuoja LLHS valdybą ir pirmininką (-ę) (jeigu jis / ji nėra komandos narys (-ė)) bei draugovių vadovus apie krizės valdymo organizavimo veiksmus ir pateikia informaciją apie krizę. Užtikrina, kad draugovių vadovai nedelsiant vienu metu, praneštų informaciją apie krizę LLHS bendruomenės nariams; 
10.1.10. reguliariai aptaria su komanda krizės valdymo veiksmų eigą, veiksmingumą, prireikus keičia, koreguoja krizės valdymo veiksmų planą.
10.2. narys, atsakingas už psichologinės pagalbos organizavimą ir (ar) teikimą: 
10.2.1. įvykus krizei, vertina situaciją LLHS (labiausiai krizės paveiktus bendruomenės narius, bendrą bendruomenės mikroklimatą, psichologinės pagalbos teikimo poreikį) ir LLHS vidinius resursus, reikalingus psichologinės pagalbos teikimui; 
10.2.2. bendradarbiaudamas su pirmininku (-e) organizuoja psichologinės pagalbos LLHS bendruomenei teikimo priemones (teikėjus, patalpas, laiką); 
10.2.3. labiausiai krizės paveiktiems bendruomenės nariams siūlo psichologinę pagalbą ir (ar) teikia informaciją apie psichologinės pagalbos teikėją (-us) ir (ar) teikia psichologinę pagalbą LLHS bendruomenės nariams (rengia pokalbius su bendruomenės nariais, konsultuoja bendruomenės narius individualiai ar grupėmis); 
10.2.4. rūpinasi tęstine pagalba labiausiai paveiktiems bendruomenės nariams (pvz., nukreipia psichikos sveikatos specialistams), padeda traumą išgyvenusiems sugrįžti į bendruomenę; 
10.2.5. po krizės vertina intervencijos veiksmų efektyvumą. 
10.3. narys, atsakingas už komunikaciją: 
10.3.1. reguliariai atnaujina LLHS Rizikų ir krizių komandos narių ir psichologinės pagalbos teikėjo (-ų) kontaktus ir užtikrina jų prieinamumą komandos nariams ir bendruomenei; 
10.3.2. bendradarbiaudamas su psichologinės pagalbos teikėju (-ais) parengia informacijos apie krizę tekstą, kuris bus skirtas LLHS bendruomenei, prireikus ir žiniasklaidai, bei pateikia šią informaciją LLHS Rizikų ir krizių komandos vadovui; 
10.3.3. konsultuoja LLHS Rizikų ir krizių komandos vadovą, draugovių vadovus, kaip informuoti apie krizę narius ir žiniasklaidą; 
10.3.4. paruošia informaciją apie krizę ir praneša narių tėvams (globėjams, rūpintojams); 
10.3.5. vertina bendravimo su žiniasklaida efektyvumą; 
10.3.6. seka ir analizuoja žiniasklaidą bei kaupia informaciją ištikusios krizės tema.
10.4. narys, atsakingas už saugumo priemonių organizavimą: 
10.4.1. esant krizei, susijusiai su realia ar suvokiama grėsme LLHS bendruomenės narių civiliniam saugumui, nedelsiant imasi priemonių, užtikrinančių bendruomenės narių saugumą, ir informuoja LLHS Rizikų ir krizių komandos vadovą ar jo pavaduotoją, prireikus iškviečia policiją ir (ar) priešgaisrinę gelbėjimo tarnybą (bendrosios pagalbos telefonu 112); 
10.4.2. po krizės vertina saugumo priemonių efektyvumą. 
10.5. narys, atsakingas už pirmos pagalbos organizavimą: 
10.5.1. esant realiai ar suvokiamai grėsmei LLHS bendruomenės narių sveikatai ir (ar) gyvybei, nedelsiant nustato sužeistus LLHS bendruomenės narius, inicijuoja pirmos pagalbos teikimą ir informuoja LLHS Rizikų ir krizių komandos vadovą ar jo pavaduotoją, prireikus iškviečia greitąją medicinos pagalbą (bendrosios pagalbos telefonu 112); 
10.5.2. rūpinasi, kad krizės atveju būtų priemonių, reikalingų pirmai pagalbai suteikti; 
10.5.3. po krizės vertina pirmosios pagalbos organizavimo efektyvumą.
11. LLHS Rizikų ir krizių komanda numato veiksmų planą, įvykus krizei: 
11.1. nedelsiant po įvykio: 
11.1.1. komandos vadovas sukviečia LLHS Rizikų ir krizių komandą, primena kiekvieno funkcijas ir atsakomybes;
11.1.2. informuoja LLHS valdybą ir pirmininką (-ę) (jeigu jis / ji nėra komandos narys (-ė)) apie krizę; 
11.1.3. organizuoja draugovių vadovų pasitarimą, kurio metu instruktuoja draugovių vadovus apie tai, kaip reikėtų pateikti informaciją nariams ir jų tėvams / globėjams / rūpintojams (jeigu nariai nepilnamečiai);
11.1.4. pateikia rekomendacijas, kaip padėti nariams reikšti emocijas ir reaguoti į įvykį; 
11.1.5. suteikia informaciją apie tai, kur ir kaip bus teikiama pagalba; 
11.1.6. suteikia neatidėliotiną pagalbą tiems, kuriems jos labiausiai reikia. 
11.2. per tris dienas: 
11.2.1. organizuoja tolesnį pagalbos teikimą LLHS bendruomenės nariams;
11.2.2. vykdo šviečiamąją veiklą; 
11.2.3. užkerta kelią gandų ir spekuliacijų sklidimui; 
11.2.4. aptaria tėvų informavimą ir prevencinio švietimo klausimus; 
11.2.5. aptaria pagrindinius įvykius, numato tolesnius veiksmus. 
11.3. vėlesnėmis pirmosios savaitės dienomis: 
11.3.1. organizuoja trumpus esamos situacijos aptarimus; 
11.3.2. tęsia numatytų pagalbos priemonių įgyvendinimą. 
12. LLHS Rizikų ir krizių komandai nusprendus, kad situacija normalizavosi, LLHS krizės valdymo veikla nutraukiama. 
13. LLHS Rizikų ir krizių komanda, įgyvendinusi krizės valdymo LLHS plane numatytus veiksmus, įvertina krizės valdymo LLHS veiksmų sėkmingumą ir priima reikiamus sprendimus bei koreguoja krizės valdymo LLHS veiksmų planą.
14. Visi pagalbą krizinėje situacijoje teikę LLHS Rizikų ir krizių komandos nariai ir specialistai turi laikytis konfidencialumo, gauti ir teikti informaciją tiek, kiek būtina atsakingiems fiziniams ar juridiniams asmenims atlikti pavestas funkcijas ir nepažeidžiant vaiko teisių ir teisėtų interesų.

IV SKYRIUS
RIZIKŲ IR KRIZINIŲ SITUACIJŲ VERTINIMAS

15. Prieš kiekvieną didesnį renginį ar stovyklą privalo būti atliktas išsamus rizikos vertinimas ir parengtas rizikos valdymo planas.
16. Būtina nustatyti visas galimas rizikas, galinčias turėti neigiamų padarinių renginio eigai. Tai apima pavojus dalyvių sveikatai ir saugumui, aplinkai ir pačiai organizacijai.
17. Kiekvienai identifikuotai rizikai būtina įvertinti jos tikimybę ir potencialų poveikį. Tai padės nustatyti, kurioms rizikoms reikia skirti daugiau dėmesio ir kokias priemones reikia numatyti siekiant jų išvengti. Vertinimas turi apimti galimą poveikį dalyviams, aplinkai ir organizacijai.
18. Visas Renginio / stovyklos administracijos personalas turi būti apmokytas saugos taisyklių ir veiksmų, kaip elgtis krizinėse situacijose.
19. Renginio / stovyklos dalyviai turi būti supažindinti su saugos taisyklėmis ir veiksmų planu. Supažindinimas turi būti atliekamas pasirašytinai.
20. Prieš renginį / stovyklą turi būti parengtas išsamus rizikos valdymo planas, kuriame:
20.1. Nurodytos galimos rizikos;
20.2. Nurodyti specifiniai veiksmai ir priemonės, kaip reaguoti į kiekvieną riziką;
20.3. Nurodytos prevencijos ir reagavimo strategijos;
20.4. Nurodyti atsakingi asmenys;
20.5. LLHS Rizikų ir krizių komandos informavimas ir parengto plano suderinimas (patvirtinimas);
20.6. Atliktas Renginio / stovyklos administracijos instruktavimas.
21. Prieš renginį / stovyklos pradžią visi dalyviai turi būti supažindinti su saugos instrukcijomis ir elgesio taisyklėmis. Šis procesas užtikrins saugumą, efektyvumą ir sklandžią renginio eigą. Instrukcijos ir taisyklės turi apimti:
21.1. Gaisro saugos instrukcijas;
21.2. Evakuacijos procedūras;
21.3. Pirmosios pagalbos teikimą;
21.4. Kitus būtinus saugumo aspektus.
22. Užduočių sąrašas, kuriuos reikėtų atlikti prieš stovyklą, ir išsamus rizikos įsivertinimas (pildoma stovyklos viršininko ir už saugumą atsakingo asmens).
23. Rizikų valdymas yra nuolatinis procesas. Reikia nuolat peržiūrėti ir atnaujinti rizikos vertinimą bei valdymo planą, atsižvelgiant į naujas aplinkybes ir įgytą patirtį.

IV SKYRIAUS 
I POSKYRIS
PRIEŠ STOVYKLĄ: PARENGIAMIEJI DARBAI IR SAUGOS UŽTIKRINIMAS

24. Prieš pradedant stovyklą, būtina atlikti šiuos parengiamuosius darbus ir užtikrinti saugą:
24.1. Prieš stovyklą privaloma atlikti išsamią teritorijos apžiūrą, siekiant užtikrinti, kad stovyklos vieta nekeltų grėsmės dalyvių sveikatai ir gyvybei. Ypatingas dėmesys turi būti skirtas potencialiai pavojingoms vietoms, tokioms kaip neuždengti šuliniai, apleisti pastatai ir kt.
24.2. Instruktavimas ir saugos taisyklės:
24.2.1. Būtina skirti pakankamai laiko instruktažo parengimui ir atlikimui, atsižvelgiant į dalyvių amžių ir poreikius.
24.2.2. Prieš stovyklą turi būti aiškiai apibrėžtos ir visiems dalyviams supažindintos (pasirašytinai) saugos taisyklės, apimančios elgesį naktį, saugumą prie vandens telkinių ir kitus aspektus.
24.3. Stovyklos programos ir dienotvarkės parengimas:
24.3.1. Reikia sudaryti aiškią ir struktūrizuotą stovyklos programą, kurioje būtų nurodytos visos numatytos veiklos. Dalyviai turi būti papildomai instruktuoti apie veiklas, keliančias papildomą riziką.
24.3.2. Dienotvarkėje turi būti numatyti maitinimo laikai, poilsio laikas ir kitos svarbios veiklos.
24.4. Informacijos ir komunikacijos užtikrinimas:
24.4.1. Nepilnamečių tėvams turi būti pateikti atsakingų asmenų telefono numeriai.
24.4.2. Stovyklos teritorijos ribos turi būti aiškiai pažymėtos, kad dalyviai galėtų lengviau orientuotis ir išvengtų pavojingų vietų. Ženklinimas turi apimti:
24.4.2.1. Nurodant pavojingas vietas ir saugos taisykles.
24.4.2.2. Su žemėlapiais ir kita svarbia informacija.
24.4.2.3. Ženklinant svarbiausius stovyklos objektus.
24.4.2.4. Nurodant kontaktus ir pagalbos teikimo vietas.
24.4.2.5. Ženklinant skirtingas stovyklos zonas.
24.4.2.6. Ženklinant palapines, stovyklavietes ir kitus objektus.

IV SKYRIAUS 
II POSKYRIS
PRIEŠ ŽYGĮ: PARENGIAMIEJI DARBAI IR SAUGOS UŽTIKRINIMAS

25. Prieš žygį, būtina atlikti šiuos parengiamuosius darbus ir užtikrinti saugą:
25.1. Žygio instruktavimas:
25.1.1. Maršruto planavimas:
25.1.1.1. Maršrutas turi būti aiškiai apibrėžtas, nurodant pradžios ir pabaigos taškus, numatomą trukmę, atstumą ir tarpinius taškus.
25.1.1.2. Jei maršrutas eina per sunkiai pasiekiamas ar neprivažiuojamas vietoves, turi būti parengtas planas, kaip nelaimės atveju bus pasiekta pagalba (greitosios medicinos pagalbos automobilis ar kitos priemonės).
25.1.2. Saugumo instrukcijos:
25.1.2.1. Instruktaže turi būti aiškiai nurodytos galimos pavojingos situacijos ir veiksmai, kaip jų išvengti ar reaguoti į jas kilus.
25.1.2.2. Būtina pabrėžti veiksmus, kurių reikia imtis įvykus nelaimingam atsitikimui ar esant reikalui gauti skubią pagalbą.
25.1.3. Dalyvių aprūpinimas ir instrukcijos:
25.1.3.1. Dalyviai turi būti informuoti apie tinkamą aprangą, reikalingas priemones (saulės kremas, kepurė, užkandžiai), elgesį prie vandens ir kitus svarbius aspektus.
25.1.3.2. Jei žygyje numatomos savarankiškai atliekamos užduotys, turi būti pateiktos aiškios ir išsamios saugos instrukcijos.

IV SKYRIAUS 
III POSKYRIS
PRIEŠ DIDELIUS RENGINIUS: PARENGIAMIEJI DARBAI IR SAUGOS UŽTIKRINIMAS

26. Instruktažas turi būti suprantamas ir aiškus visų amžiaus grupių dalyviams.
27. Instruktaže turi būti aiškiai nurodyta, kaip elgtis ir kur kreiptis įvykus nelaimei. 
28. Rekomenduojama vadovautis IV skyriaus I ir II poskyriuose pateiktomis bendrosiomis nuostatomis dėl parengiamųjų darbų ir saugos planavimo.

V SKYRIAUS 
RIZIKŲ IR KRIZINIŲ SITUACIJŲ VALDYMAS

29. Šis skyrius apibrėžia procedūras, kurių reikia imtis susidūrus su įvairiais kriziniais įvykiais, siekiant užtikrinti dalyvių saugumą ir minimizuoti neigiamas pasekmes. Visų procedūrų metu prioritetas – žmonių saugumas ir skubi medicininė pagalba. Visada būtina pranešti apie krizinę situaciją Bendrojo pagalbos centro telefono numeriu 112.

[bookmark: _Hlk195392667]V SKYRIAUS 
I POSKYRIS
STICHINĖS NELAIMĖS IR REAGAVIMAS

30. Stichinės nelaimės – tai gamtos jėgų sukelti įvykiai, kurių žmogus negali kontroliuoti (pvz., gaisras, audra, liūtis, potvynis). Tikslas – užtikrinti dalyvių saugumą, išvengti sužalojimų ir mirčių.
31. Veiksmai:
31.1. Nedelsiant pranešti apie įvykį Bendrojo pagalbos centrui (112) ir vykdyti operatoriaus nurodymus.
31.2. Organizuoti saugią evakuaciją pagal parengtą planą, nurodant aiškią susirinkimo vietą.
31.3. Palaikyti ryšį su aukštesniąja vadovybe ir pranešti apie situaciją. 
31.4. Informuoti nukentėjusiųjų artimuosius; mirties atveju – Bendrojo pagalbos centro tarnybas.
31.5. Dokumentuoti įvykį ir atliktus veiksmus.
32. Gaisras – nekontroliuojamas degimo procesas, kuris vyksta netinkamoje vietoje ir gali kelti pavojų žmonėms, turtui ar aplinkai. Tikslas – saugiai pasišalinti iš pastato / stovyklos, išvengti sužeidimų ir mirčių.
33. Veiksmai gaisro atveju pastate ir stovyklavietėje:
33.1. Gaisro atveju, tiek pastate, tiek stovyklavietėje, svarbiausia yra užtikrinti dalyvių saugumą ir išvengti panikos.
33.2. Nedelsiant nukreipti dalyvius link išėjimo, garsiai pranešant, kad būtina leistis laiptais ir nenaudoti lifto.
33.3. Nurodyti susirinkimo vietą, pavyzdžiui, automobilių stovėjimo aikštelę arba stovyklos registracijos punktą, primenant sekti vadovus.
33.4. Vadovai turėtų užtikrinti tvarką: vienas vadovas eina priekyje, o kitas gale, stebėdamas, kad niekas neatsiliktų.
33.5. Užtikrinti, kad visi vaikai ir dalyviai paliktų patalpas ar stovyklavietę. Paskutinis išeinantis turėtų uždaryti duris, tačiau jų neužrakinti.
33.6. Susisiekti su Bendrojo pagalbos centru (112) ir laikytis operatoriaus nurodymų. 
33.7. Lauke arba susirinkimo vietoje suskaičiuoti dalyvius, kad įsitikinti, jog nieko netrūksta.
33.8. Laukti ugniagesių atvykimo ir informuoti juos apie situaciją bei galimai trūkstamus asmenis.
34. Liūtis – intensyvus lietus, dažnai lydimas perkūnijos, škvalo ar krušos. Tikslas – apsisaugoti nuo liūties sukeltų padarinių ir užtikrinti renginio dalyvių sveikatos bei gyvybės saugumą.
35. Veiksmai:
35.1. Jei staiga prasideda lietus, nepalikti stovyklos be būtinos priežasties – palaukti, kol oras pagerės.
35.2. Vengti užtvindytų elektrinių, elektros prietaisų ir kabelių, neleisti vaikams jų liesti.
35.3. Jei stovykla esanti greta gyvenamųjų pastatų ir yra galimybė būti priimtiems vietinių gyventojų, paprašyti prieglobsčio per liūtį.
35.4. Esant pavojui, nedelsiant informuoti Bendrąjį pagalbos centrą (112) ir nurodyti tikslią savo buvimo vietą.
36. Audros yra vieni iš pavojingiausių meteorologinių reiškinių Lietuvoje, dažniausiai pasikartojantys šiltuoju metų laikotarpiu nuo gegužės iki rugsėjo. Šios audros susiformuoja dėl didelio atmosferos nepastovumo, karščio bangų arba staigaus oro temperatūros pokyčio. Siaučiant audrai gali kilti įvairūs pavojingi meteorologiniai reiškiniai, tokie kaip liūtis, perkūnija, škvalas ir kruša. Pagrindinis prioritetas yra užtikrinti renginio dalyvių saugumą.
37. Veiksmai:
37.1. Būnant lauke, venkti stovėti po medžiais, šalia reklamos stendų, elektros linijų, žaibolaidžių ar metalinių bokštų, taip pat atvirų vietų ir vandens telkinių.
37.2. Pastebėjus nutrūkusį elektros oro linijos laidą, jokiu būdu jo neliesti ir laikytis bent 8 metrų atstumo.
37.3. Nedelsiant informuoti ESO nemokamu telefonu 1852.
37.4. Kreiptis į Bendrąjį pagalbos centrą (112) ir sekti operatoriaus nurodymus.
38. Potvynis – stichinė nelaimė, kylanti dėl staigaus vandens pertekliaus. Tikslas – saugiai evakuotis iš potvynio zonos arba, jei evakuacija nėra įmanoma, saugiai laukti gelbėtojų pagalbos. 
39. Veiksmai:
39.1. Evakuotis į aukštesnę vietą, jei artėja potvynis.
39.2. Jei potvynis užklupo netikėtai, ieškoti aukštesnės vietos.
39.3. Informuoti pagalbos tarnybas apie vietą.
39.4. Eiti per užtvindytą vietovę, susirišus virve.
39.5. Brendant, tikrinti kelią kartimi ar pagaliu, kad neįsmuktumėte į duobę.
39.6. Pavojaus atveju nusimesti sunkius drabužius ir apavą, į vandenį šokti paskutinį momentą, įsikibti į plaukiančius arba kyšančius daiktus.
39.7. Naudoti pagalbos ženklus:
39.7.1. Iškeltas audeklo gabalas (ar naktį žibinto šviesa) - reikalinga pagalba.
39.7.2. Mosavimas audeklo gabalu (ar naktį mirksinti žibinto šviesa) - reikalinga skubi pagalba.
V SKYRIAUS 
II POSKYRIS
NEPAPRASTOJI PADĖTIS IR REAGAVIMAS

40. Nepaprastoji padėtis – tai ypatingas teisinis režimas, leidžiantis laikinai apriboti fizinių ir juridinių asmenų teises bei veiklą. Ji gali būti įvesta dėl karo, cheminio užterštumo, atominės elektrinės sprogimo ar panašių situacijų siekiant užtikrinti saugumą ir išvengti mirčių bei sužeidimų. 
41. Veiksmai:
41.1. Sekti nacionalinio transliuotojo LRT pateikiamą informaciją ir nurodymus. Tikrinti informaciją per radiją, mobiliuosius telefonus, televiziją.
41.2. Vykdyti atsakingų tarnybų pareigūnų (kariškių, policijos, ugniagesių ir kt.) duodamus nurodymus.
41.3. Esant galimybei, susisiekti su aukštesne vadovybe (valdyba ir pirmininku (-e)) ir palaikyti ryšį.
41.4. Sekti LLHS pateikiamas rekomendacijas oficialiuose LLHS informacijos kanaluose.
41.5. Renginyje su nepilnamečiais užtikrinti dalyvių saugumą.
41.6. Esant poreikiui, kreiptis į Bendrąjį pagalbos centrą (112) ir vadovautis pagalbos operatoriaus nurodymais.

V SKYRIAUS 
III POSKYRIS
DINGĘS VAIKAS IR REAGAVIMAS

42. Dingęs vaikas – situacija, kai skautų renginio metu dingsta nepilnametis. Tikslas – kuo greičiau jį surasti, informuojant tėvus (globėjus) ir atsakingas tarnybas. 
43. Veiksmai:
43.1. Apklausti dingusio vaiko draugus.
43.2. Jei neatsiranda per valandą, kreiptis į Bendrąjį pagalbos centrą (112).
43.3. Informuoti aukštesnę valdybą.
43.4. Gavus nurodymus, informuoti dingusio vaiko tėvus.
43.5. Organizuoti paiešką su pilnamečiais: paskirti koordinatorių, paskirstyti teritorijas, užtikrinti kitų dalyvių saugumą.
43.6. Informuoti aukštesnę vadovybę apie rezultatus.

V SKYRIAUS 
IV POSKYRIS
MIRTIS IR REAGAVIMAS

44. Mirtis yra natūralus gyvenimo proceso pabaigos momentas, kai organizmo funkcijos nutrūksta. Tai yra neatsiejama žmogaus gyvenimo dalis, sukelianti skausmą ir gilesnę emocinę reakciją artimųjų bei draugų tarpe. 
45. Veiksmai:
45.1. Skambinti į Bendrąjį pagalbos centrą (112) ir laikytis operatoriaus nurodymų.
45.2. Informuoti Renginio/stovyklos administraciją.
45.3. Informuoti LLHS valdybą.
45.4. Rūpintis dalyvių saugumu ir emocine būsena.
SVARBU! Apie mirtį artimuosius informuoja Bendrojo pagalbos centro tarnybos.




V SKYRIAUS 
V POSKYRIS
ŪMIOS BŪSENOS IR REAGAVIMAS

46. Ūmios būsenos – situacijos, kai paciento gyvybei kyla tiesioginė grėsmė ir skubi medicininė pagalba yra būtina. Tai apima atvejus, kai paciento būklė yra sunki arba greitai blogėja, pavyzdžiui, infarktą, insultą, šoką, stiprias alergines reakcijas, apsinuodijimus, hipoglikemiją ir stiprų kraujavimą. Tikslas – užtikrinti nedelsiamą ir tinkamą pagalbą asmeniui, kuris patiria ūmios būsenos simptomus. 
47. Veiksmai:
47.1. Skambinti Bendrojo pagalbos centro numeriu 112.
47.2. Paguldyti sąmoningą nukentėjusįjį, atlaisvinti drabužius, stebėti jį iki medikų atvykimo.
47.3. Nesąmoningam nukentėjusiajam:
47.3.1. Kvėpuojančiam - guldyti į šoninę padėtį.
47.3.2. Nekvėpuojančiam - pradėti gaivinimą (30 paspaudimų ir 2 įpūtimai).
47.4. Informuoti Renginio / stovyklos administraciją.
47.5. Renginio / stovyklos administracijai nurodžius, informuoti artimuosius / tėvus / globėjus.

V SKYRIAUS 
VI POSKYRIS
PSICHOLOGINĖS PROBLEMOS IR REAGAVIMAS

48. Psichologinė problema – tai emocinis ar elgesio sutrikimas, kuris gali paveikti asmens gerovę ir trikdyti kasdienę veiklą. Tarp tokių problemų gali būti depresija, nerimo sutrikimai, stresas, priklausomybės ar traumos padariniai. Pastebėjus galimą problemą, svarbu teikti pagalbą pagal galimybes, rekomenduoti kreiptis į psichologinės pagalbos specialistus bei užtikrinti stovyklos ar renginio dalyvių saugumą. Prieš stovyklą ar renginį rekomenduojama surasti asmenį, galintį konsultuoti vadovus psichologinių problemų atvejais, siekiant padėti tiek vadovams, tiek dalyviams susidoroti su iškilusiomis problemomis. 
49. Veiksmai:
49.1. Užtikrinti ramią ir saugią aplinką asmeniui, kuris patiria psichologinių problemų.
49.2. Stengtis jį nuraminti.
49.3. Bandyti pasikalbėti ir suprasti, kas galėjo lemti esamą situaciją ar kilusią problemą.
49.4. Sumažinti nukentėjusiojo atsakomybes renginyje.
49.5. Pašalinti arba sumažinti psichologinės problemos priežastį.
49.6. Įvertinus situaciją, kreiptis pagalbos:
49.6.1. į artimuosius;
49.6.2. į psichologinės pagalbos liniją;
49.6.3. į Bendrąjį pagalbos centrą (112).
49.7. Vadovautis artimųjų arba specialistų rekomendacijomis.
49.8. Esant poreikiui, informuoti renginio arba stovyklos administraciją.
49.9. Gavus renginio arba stovyklos administracijos nurodymą, informuoti artimuosius, tėvus arba globėjus.

V SKYRIAUS 
VII POSKYRIS
SMURTAS IR REAGAVIMAS

50. Smurtas – tai fizinės, emocinės arba psichologinės jėgos ar agresijos naudojimas prieš kitą asmenį ar grupę. Tai yra žalingas ir neteisėtas veiksmas, kuris sukelia neigiamus padarinius asmeniui, patiriančiam smurtą, aplinkiniams arba pačiam smurtautojui. Smurtas gali turėti ilgalaikius poveikius fizinei ir emocinei gerovei, tarpasmeniniams santykiams bei socialinei aplinkai. Svarbu užkirsti kelią didesniems smurto padariniams, užtikrinti stovyklos ar renginio dalyvių saugumą ir suteikti pagalbą nukentėjusiems. 
51. Veiksmai:
51.1. Užtikrinti nukentėjusio (-ių) saugią ir ramią aplinką.
51.2. Izoliuoti abi konflikto puses tarpusavyje.
51.3. Suteikti pagalbą nukentėjusiam (-iems).
51.4. Išklausyti abi konflikto puses.
51.5. Įvertinus situaciją, kreiptis į Bendrąjį pagalbos centrą (112) ir vadovautis operatoriaus nurodymais.
51.6. Informuoti Renginio / stovyklos administraciją.
51.7. Informuoti valdybą ir LLHS pirmininką (-ę).
51.8. Gavus Renginio / stovyklos administracijos nurodymą, informuoti artimuosius, tėvus arba globėjus.

V SKYRIAUS 
VIII POSKYRIS
TRAUMOS IR REAGAVIMAS

52. Traumos – audinių ar organų sužalojimai dėl išorinių faktorių. Jos gali atsirasti dėl nelaimingų atsitikimų, avarijų, smūgių, kritimų, susidūrimų, nudegimų ar kitų įvykių. Tikslas – apsaugoti nukentėjusį nuo didesnės žalos ir komplikacijų, bei užtikrinti saugų pervežimą į gydymo įstaigą. 
53. Veiksmai:
53.1. Įvertinti situaciją ir teikti pagalbą tik įsitikinus, kad tai daryti saugu.
53.2. Organizuoti saugų nukentėjusiojo gabenimą į gydymo įstaigą.
53.3. Informuoti renginio / stovyklos administraciją apie incidentą.
53.4. Informuoti valdybą ir LLHS pirmininką (-ę).
53.5. Gavus renginio ar stovyklos administracijos nurodymą, informuoti nukentėjusiojo artimuosius, tėvus arba globėjus.

V SKYRIAUS 
IX POSKYRIS
SKENDIMAS IR REAGAVIMAS

54. Skendimas – būklė, kai į plaučius patekus vandeniui sutrinka kvėpavimas, todėl negalima užtikrinti gyvybiškai svarbios dujų apykaitos. Skęstantis asmuo įkvepia vandenį, kuris dirgina kvėpavimo takų (ypač gerklų) receptorius, o dėl atsiradusio raumenų spazmo balso plyšys užsidaro, neleisdamas vandeniui patekti į trachėją bei plaučius. Pastebėjus skęstantį asmenį, būtina nedelsiant kviesti pagalbą Bendruoju pagalbos numeriu 112. Esant galimybei, suteikti pagalbą numetant gelbėjimosi ratą. Jei turite reikiamus įgūdžius plaukimo ir gelbėjimo srityje, galite patys padėti ištraukti skęstantįjį iš vandens. 
55. Veiksmai:
55.1. Likti su nukentėjusiuoju, kol atvyks medikai.
55.2. Jei nukentėjusysis prarado sąmonę, paguldyti ir atverti kvėpavimo takus.
55.3. Jei asmuo nekvėpuoja, pradėti gaivinimą (5 įpūtimai ir 30 krūtinės paspaudimų).
55.4. Kreiptis į Bendrąjį pagalbos centrą (112) ir vadovautis operatoriaus nurodymais.
55.5. Informuoti renginio / stovyklos administraciją.
55.6. Informuoti valdybą ir LLHS pirmininką (-ę).
55.7. Renginio / stovyklos administracijai davus nurodymą, informuoti artimuosius/tėvus/globėjus.

SVARBU! Kai skęstančio organizme trūksta deguonies, sutrinka įvairių organų veikla: 
po 2 minučių žmogus netenka sąmonės, 
po 4-10 minučių sustoja širdis. 
Kai ši būsena, vadinama klinikine mirtimi, užsitęsia, audiniuose bei organuose atsiranda negrįžtami pokyčiai.
Per 4-5 klinikinės mirties minutes žmogų dar galima atgaivinti, bet vėliau negrįžtamai pakinta galvos smegenų žievės veikla, ir net atstačius širdies veiklą bei kvėpavimą žmogus niekada neatgauna sąmonės, nesuvokia aplinkos, negali mąstyti ir kurti. Reikia prisiminti, kad dažnai skęstantieji sušąla, todėl klinikinės mirties trukmė pailgėja, ir juos atgaivinti galima po ilgesnio laiko.

V SKYRIAUS 
X POSKYRIS
SUSIDŪRIMAS SU GYVŪNAIS GAMTOJE IR REAGAVIMAS

56. Susidūrimas su laukiniais gyvūnais gali kelti grėsmę žmogui, todėl svarbu žinoti pagrindines taisykles, kaip elgtis tokiais atvejais. Tikslas – išvengti galimo gyvūno užpuolimo, užsikrėtimo pasiutlige ar kitų gyvūnų platinamų ligų. 
57. Veiksmai:
57.1. Vengti kontaktų su jaunikliais. Laukiniai gyvūnai gali būti agresyvesni dauginimosi sezono metu ir kai netoliese yra jauniklių. Jei pamatomi jaunikliai, nedelsiant pasitraukti.
57.2. Nebėgti nuo laukinio gyvūno. Bėgimas gali sukelti gyvūno instinktą vytis.
57.3. Nežiūrėti gyvūnui tiesiai į akis, bet ir neatsukti nugaros. Žiūrėti šiek tiek į šoną, išlaikant gyvūną periferiniame matymo lauke.
57.4. Net jei gyvūnas atrodo nepavojingas, nebandyti prie jo artėti, glostyti arba maitinti iš rankų.
Parengė: Ieva Jakubėnaitė
Związek Harcerstwa Polskiego na Litwie 		Lietuvos Lenkų Harcerių (Skautų) Sąjunga

